Document ID: /roh_data/filtered/fineweb-2-filterrobots_roh.jsonl.gz/56051

Adrian Fetscherin è stà dapli che mo in mainafatschenta per l'EHC Arosa. Durant ils ultims onns era el responsabel per las dumondas da medias, per il fanshop u er per la vendita da bigliets. En memoria restan dis nua che Adrian Fetscherin era ì durant dis da gieu sin pista per vender bigliets u ch'el prendeva cun tar ils gieus ordaifer artitgels dal fanshop per ils fans da la Bassa. Quel engaschi total sa chapiva da sasez per il Turitgais ch'ha lavurà en tut otg onns per l'EHC Arosa.
Dapli che quai ch'el ha scrit sin ils canals da social media n'ha el dentant betg vulì dir a RTR.
Decisiun a curta vista
Il cussegl d'administraziun da l'EHC Arosa è, malgrà ch'i era cler che Fetscherin chala, vegnì traplà in zic sin la chomma fallada. Ch'el chala definitivamain haja Fetscherin pir ditg 24 uras avant ch'el haja infurmà l'equipa, uschia il commember dal cussegl d’administraziun Peter Röthlisberger. Er davart ils motivs na sappia el nagut. Tge che saja in fatg è che Fetscherin saja adina stà fitg ambizius e ch'el haja vulì far il pass en la Swiss League. Qua haja il cussegl d’administraziun magari stuì frenar in zic, conceda Peter Röthlisberger.
Nov mainafatschenta duess vegnir preschentà quest'emna
Il temp suenter Fetscherin ha cumenzà per l'EHC Arosa. E sco Peter Röthlisberger ha ditg envers RTR veglia il club anc preschentar quest'emna in nov mainafatschenta. Il num ubain intgins indizis sin la nova persuna n'ha el dentant betg vulì tradir.